Sewe sterf in gru-botsing op N1Sewe mense het in die ongeluk omgekom (Foto: Limpopo Department of Transport and Community Safety, Facebook) Sewe mense is Maandag dood toe ŉ kombi en ŉ Hyundai-motor op die N1 tussen Polokwane en Mokopane gebots het. Volgens Mike Maringa, woordvoerder van die departement van vervoer in Limpopo, het die Volkswagen Kombi reg van voor teen die Hyundai gebots. Hy sê daar word vermoed dat een van die bestuurders beheer verloor het en dat dit tot die kop-aan-kop-botsing gelei het. Die ongeluk het op die N1 tussen Polokwane en Mokopane gebeur (Foto: Limpopo Department of Transport and Community Safety, Facebook) “Daar was ses mense in die sedan en die slegs die bestuurder in die kombi,” bevestig Maringa. Volgens Maringa is daar met dié ongeluk inbegrepe altesaam 15 mense sedert Vrydag op die provinsie se paaie dood. “Motoriste word aangeraai om versigtig te bestuur en by die spoedgrens te hou.” Die N1 naby Oorlogsfontein is net ná 15:00 gesluit.